RESOLUCIÓN do 6 de outubro de 2021 pola que se conceden as axudas do programa Conecta hubs, orientado a proxectos colaborativos nas áreas estratéxicas dos hubs de innovación dixital que permitan avanzar na súa especialización e consolidación dentro do marco da RIS3 Galicia, cofinanciadas polo Fondo Europeo de Desenvolvemento Rexional (Feder) dentro do programa operativo Feder Galicia 2014-2020 (códigos de procedemento IN852B e IN852C).
Axencia Galega de Innovación — III. Outras disposicións — 18/10/2021

A Resolución do 25 de xaneiro de 2021, da Axencia Galega de Innovación (DOG núm. 30, do 15 de febreiro), estableceu as bases reguladoras das axudas para proxectos colaborativos nas áreas estratéxicas dos hubs de innovación dixital que permitan avanzar na súa especialización e consolidación dentro do marco da RIS3 Galicia (programa Conecta hubs), cofinanciadas polo Fondo Europeo de Desenvolvemento Rexional (Feder) dentro do programa operativo Feder Galicia 2014-2020, e procedeu á súa convocatoria para o ano 2021.
O artigo 4 das bases reguladoras establece os requisitos que deben cumprir as entidades beneficiarias para poder optar ás axudas.
Unha vez revisada a documentación inicial dos expedientes xunto coa documentación achegada tras os requirimentos oportunos, o órgano instrutor formulou proposta de resolución de inadmisión dunha solicitude que non cumpría coas exixencias contidas nas bases reguladoras, conforme o establecido no artigo 22.8 das bases reguladoras.
As solicitudes que resultaron admitidas foron obxecto do proceso de avaliación segundo os criterios de valoración establecidos no artigo 24 das bases reguladoras.
A Comisión de Selección prevista no artigo 23 das bases reguladoras reuniuse o día 24 de setembro de 2021 e elaborou unha relación por orde decrecente de puntuación das solicitudes que cumpren as condicións administrativas e técnicas para adquirir a condición de beneficiario, con indicación da súa avaliación, do custo subvencionable e da subvención que corresponde ao proxecto e a cada unha das entidades.
De acordo co anterior,
1. Conceder as axudas ás entidades que figuran no anexo I desta resolución, por orde decrecente de puntuación.
2. Publicar a relación de solicitudes que foron inadmitidas por non cumpriren os requisitos da convocatoria e que figuran no anexo III.
3. Denegar as solicitudes que se relacionan no anexo II por non dispoñer de crédito suficiente para o seu financiamento.
4. Desestimar as solicitudes que, unha vez avaliadas, non acadaron 65 puntos (liña 1-IN852B) e 70 puntos (liña 2-IN852C) de valoración que exixe o artigo 24 das bases reguladoras. Estas solicitudes relaciónanse no anexo IV.
As axudas propostas imputaranse á aplicación orzamentaria 06.A2.561A.770.0, segundo a natureza da entidade beneficiaria, en que existe crédito adecuado e suficiente nos orzamentos da Comunidade Autónoma de Galicia para o ano 2021.
Estas axudas están cofinanciadas no marco do programa operativo Feder Galicia 2014-2020, eixe 1 «Potenciar a investigación, o desenvolvemento tecnolóxico e a innovación», prioridade de investimento 1.2 «O fomento do investimento empresarial en I+i, o desenvolvemento de vínculos e sinerxías entre as empresas, os centros de investigación e desenvolvemento e o sector do ensino superior, en particular mediante o fomento do investimento no desenvolvemento de produtos e servizos, a transferencia de tecnoloxía, a innovación social, a innovación ecolóxica, as aplicacións de servizo público, o estímulo da demanda, a interconexión en rede, as agrupacións e a innovación aberta a través dunha especialización intelixente e mediante o apoio á investigación tecnolóxica e aplicada, liñas piloto, accións de validación precoz dos produtos, capacidades de fabricación avanzada e primeira produción, en particular, en tecnoloxías facilitadoras esenciais e difusión de tecnoloxías polivalentes», obxectivo específico: 1.2.1 «Impulso e promoción de actividades de I+i lideradas por empresas, apoio á creación e consolidación de empresas innovadoras e apoio á compra pública innovadora», actuación CPSO 1.2.1.7 «Proxectos de innovación aberta para subministrar incentivos á cooperación entre empresas».
Contra esta resolución, que non esgota a vía administrativa, os interesados poderán interpoñer recurso de alzada perante o presidente da Axencia Galega de Innovación no prazo dun mes, que comezará a contar a partir do día seguinte ao da publicación desta resolución no
Diario Oficial de Galicia
.
Santiago de Compostela, 6 de outubro de 2021